CELEX: 32019D1254
Language: bg
Date: 2019-07-22 00:00:00
Title: Решение за изпълнение (ЕС) 2019/1254 на Комисията от 22 юли 2019 година относно хармонизираните стандарти за безопасността на детските играчки, изготвени в подкрепа на Директива 2009/48/ЕО на Европейския парламент и на Съвета

23.7.2019   
               
               
                  BG
               
               
                  Официален вестник на Европейския съюз
               
               
                  L 195/43
               
            
         РЕШЕНИЕ ЗА ИЗПЪЛНЕНИЕ (ЕС) 2019/1254 НА КОМИСИЯТА
         от 22 юли 2019 година
         относно хармонизираните стандарти за безопасността на детските играчки, изготвени в подкрепа на Директива 2009/48/ЕО на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 10, параграф 6 от него,
         като има предвид, че:
         
                     (1)
                  
                  
                     В съответствие с член 13 от Директива 2009/48/ЕО на Европейския парламент и на Съвета (2) се счита, че детските играчки, които са в съответствие с хармонизирани стандарти или части от такива стандарти, чиито данни са публикувани в Официален вестник на Европейския съюз, са в съответствие с изискванията, обхванати от тези стандарти или части от стандарти и определени в член 10 и приложение II към същата директива.
                  
               
                     (2)
                  
                  
                     С писмо M/445 от 9 юли 2009 г. Комисията отправи искане до Европейския комитет по стандартизация (CEN) и Европейския комитет за стандартизация в електротехниката (CENELEC) за изготвянето на нови и за преразглеждането на съществуващите хармонизирани стандарти в подкрепа на Директива 2009/48/ЕО. В част I, точка 11 от приложение II към Директива 2009/48/ЕО се предвиждат специфични изисквания за безопасност по отношение на играчките за стимулиране на определена активност.
                  
               
                     (3)
                  
                  
                     Батутите са играчки за домашна употреба, при които подкрепящата структура остава неподвижна по време на извършване на дейността и които са предназначени основно за това децата да извършват дейността скачане. Поради това те са играчки за стимулиране на определена активност по смисъла на точка 21 от член 3 на Директива 2009/48/ЕО.
                  
               
                     (4)
                  
                  
                     Въз основа на искане M/445 от 9 юли 2009 г. CEN преработи хармонизиран стандарт EN 71-14:2014+A1:2017 относно батутите за употреба в домашни условия, чиито данни са публикувани в Официален вестник на Европейския съюз (3), за да се гарантира безопасността на вкопаните на нивото на земята („вградени“) батути, които все по-често се пускат на пазара. Това доведе до приемането на хармонизиран стандарт EN 71-14:2018 относно батутите за употреба в домашни условия.
                  
               
                     (5)
                  
                  
                     Съвместно със CEN Комисията оцени дали хармонизиран стандарт EN 71-14:2018 относно батутите за употреба в домашни условия, изготвен от CEN, е в съответствие с искане M/445 от 9 юли 2009 г.
                  
               
                     (6)
                  
                  
                     Хармонизиран стандарт EN 71-14:2018 отговаря на изискванията, които искането има за цел да обхване и които са определени в Директива 2009/48/ЕО. Следователно е целесъобразно да се публикуват данните на този стандарт в Официален вестник на Европейския съюз.
                     
                  
               
                     (7)
                  
                  
                     Хармонизиран стандарт EN 71-14:2018 заменя хармонизиран стандарт EN 71-14:2014+A1:2017. Следователно е необходимо данните за този стандарт в Официален вестник на Европейския съюз да се оттеглят от там. За да се предостави на производителите на играчки достатъчно време, за да приспособят своите продукти към преразгледаните спецификации в хармонизирания стандарт EN 71-14:2018, е необходимо оттеглянето на данните на хармонизиран стандарт EN 71-14: 2014 + A1: 2017 да се отложи.
                  
               
                     (8)
                  
                  
                     Съответствието с хармонизиран стандарт осигурява презумпция за съответствие със съответните съществени изисквания, определени в законодателството на Съюза за хармонизация, считано от датата на публикуване на данните за този стандарт в Официален вестник на Европейския съюз. Поради това настоящото решение следва да влезе в сила в деня на публикуването му,
                  
               ПРИЕ НАСТОЯЩОТО РЕШЕНИЕ:
         
            Член 1
            Данните за изготвения в подкрепа на Директива 2009/48/ЕО хармонизиран стандарт относно безопасността на детските играчки, които са посочени в приложение I към настоящото решение, се публикуват в Официален вестник на Европейския съюз.
            
         
         
            Член 2
            Данните за изготвения в подкрепа на Директива 2009/48/ЕО хармонизиран стандарт относно безопасността на детските играчки, които са посочени в приложение II към настоящото решение, се оттеглят от Официален вестник на Европейския съюз, считано от посочената в същото приложение дата.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 22 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 316, 14.11.2012 г., стр. 12.
         
            (2)  Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки (ОВ L 170, 30.6.2009 г., стр. 1).
         
            (3)  ОВ C 282, 10.8.2018 г., стр. 3.
      
      
         
            ПРИЛОЖЕНИЕ I
            
                        №
                     
                     
                        Данни на стандарта
                     
                  
                        1.
                     
                     
                        EN 71-14:2018 Безопасност на играчки — Част 14: Батути за употреба в домашни условия
                     
                  
      
      
         
            ПРИЛОЖЕНИЕ II
            
                        №
                     
                     
                        Данни на стандарта
                     
                     
                        Дата на оттеглянето
                     
                  
                        1.
                     
                     
                        EN 71-14:2014+A1:2017 Безопасност на играчки — Част 14: Батути за употреба в домашни условия
                     
                     
                        22 януари 2020 г.